รายย่อยร้องก.ล.ต.ถอนบอร์ดพิเรนทร์ IFEC ให้สิ้นซาก! จี้ “รพี” สางปัญหาให้จบโดยด่วน
รายย่อยร้องก.ล.ต.ถอนบอร์ดพิเรนทร์ IFEC ให้สิ้นซาก! จี้ "รพี" สางปัญหาให้จบโดยด่วน
6 ต.ค. 2560

นายจักรกริช ประชุม ทนายความตัวแทนผู้ถือหุ้นรายย่อย บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC เปิดเผยว่า ในวันนี้ได้ทำหนังสือถึงนายรพี สุจริตกุล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อขอให้มีคำสั่งให้กรรมการบริษัท IFEC ทั้ง 3 คนออกจากตำแหน่ง
โดยประกอบด้วย 1.นายศุภนันท์ ฤทธิไพโรจน์ 2.นายฉัตรณรงค์ ฉัตรภูติ และ 3.พลตรีบุญเลิศ แจ้งนพรัตน์ ซึ่งเข้าข่ายมีลักษณะขาดความน่าไว้วางใจในการเป็นกรรมการ และผู้บริหารของบริษัทที่ออกหลักทรัพย์และบริษัทจดทะเบียน 
เนื่องจากในวันที่ 8 ก.ย.60 ที่ผ่านมา ศาลอาญามีคำสั่งประทับรับฟ้องคดีที่ถูกกล่าวหาว่ากระทำความผิดต่อพระราชบัญญัติหลักทรัพย์และตลาดหลักทรัพย์ พ.ศ.2535 มาตรา 1 มาตรา 4 มาตรา 89/1 มาตรา 89/7 มาตรา 281/2 วรรคสอง มาตรา 281/10 พระราชบัญญัติบริษัทมหาชนจำกัด พ.ศ.2535  มาตรา 70 มาตรา 71 มาตรา 72 (5) มาตรา 85 มาตรา 91 (3) ประมวลกฎหมายอาญา มาตรา 137 ประกอบมาตรา 86 มาตรา 90 และมาตรา 91
เช่นเดียวกับนายวิชัย ถาวรวัฒนยงค์ ประธานกรรมการ IFEC ซึ่งถูกปลดจากตำแหน่งในช่วงก่อนหน้า หลังถูกกล่าวโทษต่อกองบังคับการปราบปรามการกระทำความผิดเกี่ยวกับอาชญากรรมทางเศรษฐกิจ (ปอศ.) เมื่อวันที่ 5 ก.ย.60 จากการที่นายวิชัย ได้กระทำความผิดต่อพ.ร.บ.หลักทรัพย์ฯ และการถูกกล่าวโทษดังกล่าวทำให้นายวิชัย เข้าข่ายมีลักษณะขาดความน่าไว้วางใจในการเป็นกรรมการและผู้บริหาร ตามประกาศคณะกรรมการกำกับหลักทรัพย์และตลาดหลักทรัพย์
ขณะเดียวกันกลุ่มผู้ถือหุ้นรายย่อย ยังได้เข้าหารือกับ ก.ล.ต. ถึงแนวทางแก้ไขปัญหาที่เกิดขึ้นกับ IFEC  ซึ่งแม้จะมีการปลดนายวิชัย ลงจากตำแหน่งประธานกรรมการ แต่กรรมการบริษัทที่เหลืออยู่ไม่ครบองค์ประชุม เนื่องจากกระทรวงพาณิชย์ไม่รับจดทะเบียนกรรมการชุดใหม่ จากผลการเลือกตั้งในการประชุมสามัญผู้ถือหุ้นเมื่อวันที่ 2 พ.ค.60
เนื่องจากใช้วิธีการลงคะแนนเสียงเลือกตั้งกรรมการด้วยวิธี Cumulative Voting ซึ่งเป็นวิธีการที่มิชอบด้วยกฎหมายและผิดข้อบังคับของบริษัท แต่กรรมการชุดที่เหลือ กลับแจ้งตลาดฯ โดยอ้างมติบอร์ด แต่งตั้งประธานกรรมการ และกรรมการชุดใหม่ ทั้งๆที่ไม่มีอำนาจ และ ตลท.ยืนยันว่า กรรมการตรวจสอบไม่ครบ และเป็นเหตุให้บริษัทฯเข้าข่ายถูกเพิกถอน ซึ่งถือเป็นการท้าทายอำนาจฝ่ายตรวจสอบไม่ว่าจะเป็นสำนักงานก.ล.ต. ตลาดหลักทรัพย์ฯ และกระทรวงพาณิชย์ ในฐานะนายทะเบียน
โดยทนายความตัวแทนผู้ถือหุ้นรายย่อย กล่าวอีกว่า ผู้ถือหุ้นรายย่อย IFEC ต้องการให้สำนักงานก.ล.ต.ในฐานะหน่วยงานกำกับดูแล เร่งแก้ไขปัญหาที่เกิดขึ้น โดยเข้าไปตรวจสอบสถานะการเงินของ IFEC และเข้าไปเป็นตัวกลางในการหาทางออกร่วมกับกลุ่มผู้ถือหุ้น พร้อมกับเร่งจัดให้มีการจัดประชุมวิสามัญผู้ถือหุ้น เพื่อเลือกตั้งกรรมการชุดใหม่ เข้ามาฟื้นฟูกิจการของบริษัทฯ เพื่อหยุดยั้งและระงับความเสียหาย ไม่ให้มากไปกว่านี้
อีกทั้งหากปล่อยให้สถานการณ์ยืดเยื้อ มีความเป็นไปได้สูงที่บริษัทฯอาจถูกเพิกถอนออกจากตลาดหลักทรัพย์ฯ เนื่องจากไม่มีกรรมการตรวจสอบ และไม่สามารถปิดงบฯได้ตามเกณฑ์กำหนด ซึ่งสร้างความเสียหายร้ายแรงให้กับผู้ถือหุ้นที่มีกว่า 2.7 หมื่นคน มูลค่าตลาดรวม (มาร์เก็ตแคป) กว่า 6.1 พันล้านบาท
อนึ่งเมื่อวันที่ 10 ก.ย.60 บริษัทได้จัดให้มีการประชุมคณะกรรมการบริษัทฯ(ฉุกเฉิน)ครั้งที่ 4/2560 โดยมีมติแต่งตั้งคณะกรรมการบริษัทครบทั้ง 9 คน ได้แก่
1.นายศุภนันท์ ฤทธิไพโรจน์
2.นายฉัตรณรงค์ ฉัตรภูติ
3.พลตรีบุญเลิศ แจ้งนพรัตน์
4.นายธีติพันธ์ เทพผดุงพร (ตามมติที่ประชุมสามัญผู้ถือหุ้น ประจำปี 2560)
5.นายปิยะพงศ์ วงศ์สุวัฒน์ แทน นายทวิช เตชะนาวากุล ที่ลาออก (ตามมติที่ประชุมคณะกรรมการครั้งที่ 6/2560 ประชุมเมื่อวันที่ 1 มิถุนายน 2560 )
6.นายวิภู มหารักขกะ แทน นางสาวประนอม โฆวินวิพัฒน์ ที่ลาออก (ตามมติที่ประชุมคณะกรรมการครั้งที่ 6/2560 ประชุมเมื่อวันที่ 1 มิถุนายน 2560 )
7.นายพีรธัช สุขพงษ์ แทน พลตำรวจเอกสุนทร ซ้ายขวัญ ที่ลาออก (ตามมติที่ประชุมคณะกรรมการครั้งที่ 6/2560 ประชุมเมื่อวันที่ 1 มิถุนายน 2560 )
8.นายไชยนาจ ญาติฉิมพลี แทน นายปริญญา วิญญรัตน์ ที่ลาออก (ตามมติที่ประชุมคณะกรรมการครั้งที่ 6/2560 ประชุมเมื่อวันที่ 1 มิถุนายน 2560 )
9.นายมนูศักดิ์ เดี่ยววาณิชย์ แทน นายวิชัย ถาวรวัฒนยงค์ ออกจากตำแหน่ง (ตามมติที่ประชุมคณะกรรมการบริษัท (ฉุกเฉิน) ครั้งที่ 4/2560 ประชุมเมื่อวันที่ 10 กันยายน 2560)